[pic] | COMISIA EUROPEANĂ |

Bruxelles, 23.11.2010

COM(2010) 685 final

Propunere de

DECIZIE A PARLAMENTULUI EUROPEAN ȘI A CONSILIULUI

privind mobilizarea Fondului european de ajustare la globalizare, în conformitate cu punctul 28 din Acordul interinstituțional din 17 mai 2006 dintre Parlamentul European, Consiliu și Comisie privind disciplina bugetară și buna gestiune financiară (cererea EGF/2010/012 NL/Noord Holland ICT, Țările de Jos)

EXPUNERE DE MOTIVE

Punctul 28 din Acordul interinstituțional din 17 mai 2006 între Parlamentul European, Consiliu și Comisie privind disciplina bugetară și buna gestiune financiară[1] permite mobilizarea Fondului european de ajustare la globalizare (FEG) prin intermediul unui mecanism de flexibilitate, în limitele plafonului anual de 500 de milioane EUR, în plus față de rubricile bugetare corespunzătoare ale cadrului financiar.

Regulile aplicabile contribuțiilor din FEG sunt prevăzute în Regulamentul (CE) nr. 1927/2006 al Parlamentului European și al Consiliului din 20 decembrie 2006 privind crearea Fondului european de ajustare la globalizare[2].

La 8 aprilie 2010, Țările de Jos au depus cererea EGF/2010/012 NL/Noord Holland ICT, pentru obținerea unei contribuții financiare din partea FEG, în urma concedierilor din două întreprinderi încadrate în diviziunea 46 din NACE a doua revizuire („Vânzarea cu ridicata, cu excepția autovehiculelor și motocicletelor”)[3] în regiunea NUTS II Noord Holland (NL32) din Țările de Jos.

După examinarea atentă a acestei cereri, Comisia a concluzionat, în conformitate cu articolul 10 din Regulamentul (CE) nr. 1927/2006, că sunt îndeplinite condițiile necesare pentru o contribuție financiară în temeiul acestui regulament.

SINTEZA CERERII ȘI ANALIZĂ

Date-cheie: |

Numărul de referință FEG | EGF/2010/012 |

Statul membru | Țările de Jos |

Articolul 2 | (b) |

Întreprinderi vizate | 2 |

Regiunea NUTS II | Noord Holland (NL32) |

NACE a doua revizuire diviziunea | 46 („Vânzarea cu ridicata, cu excepția autovehiculelor și motocicletelor”) |

Perioada de referință | 1.5.2009 – 31.1.2010 |

Data de începere a serviciilor personalizate | 1.5.2009 |

Data cererii | 8.4.2010 |

Concedieri în timpul perioadei de referință | 613 |

Lucrători concediați vizați de sprijin | 613 |

Cheltuieli cu servicii personalizate (EUR) | 3 776 693 |

Cheltuieli pentru punerea în aplicare a FEG[4] (EUR) | 157 362 |

Cheltuieli pentru punerea în aplicare a FEG (%) | 4 |

Buget total (EUR) | 3 934 055 |

Contribuția FEG (65 %) (EUR) | 2 557 135 |

1. Cererea a fost prezentată Comisiei la data de 8 aprilie 2010 și a fost completată cu informații suplimentare până la data de 5 august 2010.

2. Cererea îndeplinește condițiile de mobilizare a FEG prevăzute la articolul 2 litera (b) din Regulamentul (CE) nr. 1927/2006 și a fost depusă în termenul de 10 săptămâni menționat la articolul 5 din regulamentul respectiv.

Legătura dintre concedieri și modificările majore din structura comerțului mondial determinate de globalizare sau de criza financiară și economică mondială

3. Pentru a stabili legătura dintre concedieri și criza financiară și economică mondială, Țările de Jos argumentează că sectorul tehnologiei informației și comunicațiilor (TIC), în special întreprinderile implicate în dezvoltarea și vânzarea de hardware, a fost afectat în mod negativ de criză. Solicitantul se referă la scăderea bruscă în Țările de Jos a indicatorului TIC[5], creat de Ernst&Young: de la o valoare de aproximativ 160 în august 2008, la o valoare de aproximativ 30 în aprilie 2009. Acest indicator sintetizează principalele rezultate ale cercetării legate de ciclul de afaceri, de cheltuieli și de buget în sectorul TIC. Cifrele la nivel mondial menționate în cerere arată că în Europa de Vest creșterea pe piața TIC a fost mai scăzută în 2009, în comparație cu anii anteriori: o rată de creștere de 2,7 % în 2007, de 2 % în 2008 și de 1,2 % în 2009.

4. Autoritățile olandeze subliniază faptul că în cele două întreprinderi vizate de această cerere, cifra de afaceri a scăzut semnificativ în 2009, ca urmare a crizei financiare și economice mondiale: în cazul Getronics, scăderea a fost de 25 %, iar în cazul HP de 17 % pentru divizia de calculatoare personale și 19 % pentru divizia de tipărire.

5. În continuare, Țările de Jos susțin că impactul negativ al crizei financiare și economice mondiale asupra angajărilor în sectorul TIC a fost exacerbat de modificările structurale pe piața mondială TIC, în special de transferul producției către China și India. În 1996, cota de piață a țărilor OCDE[6] în întregul comerț TIC a fost de 88 %; în 2006, această cotă a scăzut la 56 %.

Stabilirea numărului de concedieri și îndeplinirea criteriilor de la articolul 2 litera (b)

6. Țările de Jos au depus această cerere în temeiul criteriilor de intervenție menționate la articolul 2 litera (b) din Regulamentul (CE) nr. 1927/2006, care prevede concedierea, într-o perioadă de nouă luni, a cel puțin 500 de salariați din întreprinderi încadrate în aceeași diviziune NACE a doua revizuire, dintr-o regiune sau din două regiuni de nivel NUTS II învecinate dintr-un stat membru.

7. În cerere sunt menționate 613 concedieri în două întreprinderi încadrate în NACE a doua revizuire diviziunea 46 („Vânzarea cu ridicata, cu excepția autovehiculelor și motocicletelor”) în regiunea NUTS II din Noord Holland (NL32) din Țările de Jos în perioada de referință de nouă luni, de la 1 mai 2009 până la 31 ianuarie 2010. Toate concedierile au fost calculate în conformitate cu articolul 2 al doilea paragraf prima liniuță din Regulamentul (CE) nr. 1927/2006.

Explicația caracterului neprevăzut al respectivelor concedieri

8. Autoritățile olandeze susțin că până la jumătatea anului 2008, piața TIC a avut performanțe relativ bune, cu perspective de creștere atât pentru întreprinderile TIC, cât și pentru piețele care le sunt clienți. Acest lucru a permis sectorului să contrabalanseze impactul modificărilor din structura comerțului mondial. Criza economică și financiară a rezultat într-o reducere bruscă și neprevăzută a bugetelor de investiții cu privire la bunurile TIC și într-o reducere semnificativă a cifrei de afaceri pentru întreprinderile TIC.

Identificarea întreprinderilor care au procedat la concedieri și a lucrătorilor vizați de asistență

9. În cerere sunt menționate, în total, 613 concedieri, toate fiind cazuri vizate de asistență, din următoarele două întreprinderi:

Întreprinderile și numărul de concedieri |

Getronics | 371 | HP | 242 |

Total întreprinderi: 2 | Total concedieri: 613 |

10. Defalcarea lucrătorilor vizați este următoarea:

Categorie | Număr | Procentaj |

Bărbați | 398 | 64,9 |

Femei | 215 | 35,1 |

Cetățeni ai UE | 576 | 94,0 |

Cetățeni din afara UE | 37 | 6,0 |

între 15-24 de ani | 110 | 17,9 |

între 25-54 de ani | 338 | 55,1 |

între 55-64 de ani | 153 | 25,0 |

peste 65 de ani | 12 | 2,0 |

În categoriile de mai sus sunt incluși 24 de lucrători (3,9 %) care prezintă o problemă de sănătate de lungă durată sau un handicap.

11. În ceea ce privește categoriile profesionale, defalcarea este următoarea:

Categorie | Număr | Procentaj |

Personal de conducere | 31 | 5,1 |

Profesioniști | 275 | 44,9 |

Tehnicieni | 215 | 35,0 |

Asistenți administrativi | 61 | 9,9 |

Lucrători în servicii și vânzări | 31 | 5,1 |

12. În conformitate cu articolul 7 din Regulamentul (CE) nr. 1927/2006, Țările de Jos au confirmat faptul că s-a aplicat o politică de egalitate între femei și bărbați, precum și de nediscriminare și că aceasta se va aplica în continuare pe parcursul diferitelor etape de implementare a FEG și, în special, în ceea ce privește accesul la FEG.

Descrierea teritoriului vizat, a autorităților sale și a părților interesate

13. Teritoriul vizat de concedieri este provincia Noord-Holland, regiunea NUTS II NL 32. Aceasta este o regiune cu o concentrare mare de întreprinderi TIC.

14. Autoritațile responsabile sunt Ministerul olandez al afacerilor sociale și ocupării forței de muncă și Centrul pentru întrebări legate de piața forței de muncă în sectorul TIC (CA „Centrum Arbeidsmarktvraagstukken” -ICT). Alte părți interesate implicate sunt ICT-Office (organizație a angajatorilor), sindicatul FNV Bondgenoten, sindicatul CNV Dienstenbond, sindicatul De Unie, Institutul pentru sistemele de asigurări sociale pentru angajați UWV („Uitvoeringsinstituut WerknemersVerzekeringen”) WERKbedrijf, municipalitatea Amsterdam, centrul regional de formare Amsterdam, centrul regional de formare Midden Nederland, Avans Hogeschool și birourile de reintegrare.

Impactul preconizat al concedierilor în ceea ce privește ocuparea forței de muncă la nivel local, regional sau național

15. Întreprinderile care fac concedierile sunt situate în Amsterdam și Amstelveen, ambele făcând parte din aceeași piață a muncii și aceeași entitate economică, respectiv „Randstad”. Țările de Jos susțin că situația ocupării forței de muncă în provincia Noord-Holland, care deja s-a deteriorat ca urmare a crizei financiare și economice mondiale, va fi agravată de concedierile din cele două întreprinderi vizate de această cerere.

16. În 2008, numărul de șomeri făcând parte din populația activă din Noord Holland a ajuns la 48 500, iar în 2009, ca urmare a crizei economice și financiare mondiale a crescut cu 20 000, ajungând la 68 300. Cel mai mare număr de șomeri făcând parte din populația activă este în zona extinsă Amsterdam: în 2008 numărul a fost de 19 000, iar în 2009 de 24 500.

17. Mai mult, provincia Noord Holland a fost afectată de concedieri în sectorul graficii, care face obiectul cererilor EGF/2009/024 NL/Noord Holland și Zuid Holland diviziunea 58 și EGF/2009/026 NL/Noord Holland și Utrecht diviziunea 18.

Pachet coordonat de servicii personalizate care vor fi finanțate și o defalcare a costurilor sale estimate, inclusiv complementaritatea sa cu acțiunile finanțate prin Fondurile structurale

18. Sunt propuse următoarele tipuri de măsuri, care formează împreună un pachet coordonat de servicii personalizate, destinate reintegrării lucrătorilor pe piața muncii:

19. Îndrumare privind tranziția de la un loc de muncă la altul/însoțire : această măsură se referă la stabilirea unui program individual personalizat, creat în scopul facilitării reintegrării pe piața activă a muncii.

20. Centre de mobilitate : această măsură include înființarea de centre de mobilitate, care vor oferi însoțire activă lucrătorilor concediați, atât de către formatori din interior, cât și de către formatori din exterior, facilitarea candidaturii pentru un loc de muncă și oportunități de formare prin punerea la dispoziție de calculatoare personale, imaginea generală a locurilor de muncă disponibile.

21. Plasarea personalului disponibilizat : această măsură include acordarea de atenție personală și însoțirea lucrătorilor concediați pe parcursul reorientării lor profesionale și pe parcursul fazelor de prospectare a pieței muncii.

22. Formare în materie de căutare de locuri de muncă : această măsură prevede sprijin pentru redactarea unui CV, pentru pregătirea scrisorii de candidatură, precum și pentru pregătirea interviului de angajare și a prezentării personale. Obiectivul îl constituie pregătirea și însoțirea lucrătorilor pe parcursul procesului de candidatură.

23. Formare : această măsură prevede procedee de formare având ca scop creșterea capacității de angajare a lucrătorilor concediați. În funcție de situația fiecărui lucrător, formarea poate să cuprindă formare profesională, dezvoltare de competențe specifice și formare tehnică.

24. Cercetarea capacității de angajare : această măsură are ca scop identificarea intereselor și a preferințelor lucrătorilor concediați, evaluarea domeniilor în care cunoștințele lor sunt actuale, precum și a celor în care este necesară o formare suplimentară.

25. Cheltuielile pentru punerea în aplicare a FEG, care sunt incluse în cerere în conformitate cu articolul 3 din Regulamentul (CE) nr. 1927/2006, acoperă activitățile de gestionare și control.

26. Serviciile personalizate prezentate de autoritățile olandeze constituie măsuri active pe piața forței de muncă, în cadrul acțiunilor eligibile definite la articolul 3 din Regulamentul (CE) nr. 1927/2006. Autoritățile olandeze estimează costurile totale ale acestor servicii la 3 776 693 EUR, iar cheltuielile pentru punerea în aplicare a FEG la 157 362 EUR (4 % din suma totală). Contribuția totală solicitată de la FEG este de 2 557 135 EUR (65 % din costurile totale).

Acțiuni | Numărul estimat al lucrătorilor vizați | Costul estimat per lucrător vizat (EUR) | Costuri totale (cofinanțare prin FEG și la nivel național) (EUR) |

Servicii personalizate [articolul 3 primul paragraf din Regulamentul (CE) nr. 1927/2006] |

Îndrumare privind tranziția de la un loc de muncă la altul/însoțire (coaching van werk naar werk/begeleiding) | 613 | 760,13 | 465 959,69 |

Centre de mobilitate (mobility centres opzet) | 613 | 119,45 | 73 222,85 |

Plasarea personalului disponibilizat | 613 | 4 940,85 | 3 028 741,05 |

Formare în materie de căutare de locuri de muncă (sollicitatietraining) | 50 | 271,48 | 13 574,00 |

Formare (educatie) | 223 | 814,43 | 181 617,89 |

Cercetarea capacității de angajare | 50 | 271,56 | 13 578,00 |

Subtotal servicii personalizate | 3 776 693 |

Cheltuieli pentru punerea în aplicare a FEG [articolul 3 al treilea paragraf din Regulamentul (CE) nr. 1927/2006] |

Gestiune | 39 340 |

Informare și publicitate | 39 341 |

Activități de control | 78 681 |

Subtotal cheltuieli pentru punerea în aplicare a FEG | 157 362 |

Total costuri estimate | 3 934 055 |

Contribuție din FEG (65 % din costurile totale) | 2 557 135 |

27. Țările de Jos au confirmat că măsurile descrise mai sus sunt complementare cu acțiunile finanțate de Fondurile structurale. Autoritățile olandeze au precizat că lucrătorii concediați s-ar putea califica pentru două proiecte specifice FSE[7] pentru lucrători din sectorul TIC. Țările de Jos au dezvoltat mecanismele necesare prevenirii oricărui risc de dublă finanțare de la FEG și de la alte instrumente financiare ale UE.

Data/datele la care serviciile personalizate pentru lucrătorii afectați au fost inițiate sau sunt prevăzute a fi inițiate

28. Țările de Jos au inițiat serviciile personalizate pentru lucrătorii afectați, incluse în pachetul coordonat propus FEG pentru cofinanțare, la 1 mai 2009. Prin urmare, această dată reprezintă începutul perioadei de eligibilitate pentru orice fel de asistență care ar putea fi acordată prin FEG.

Procedurile de consultare a partenerilor sociali

29. Țările de Jos au precizat că ambele întreprinderi au respectat obligația de a consulta partenerii sociali, pe plan social, în cazul concedierilor colective care depășesc 30 de concedieri. CA-ICT, care este compus din reprezentanți ai angajatorilor și ai angajaților, a avut un rol important în pregătirea măsurilor.

30. Autoritățile olandeze au confirmat că cerințele înscrise în legislația națională și în legislația UE privind concedierile colective au fost respectate.

Informare cu privire la acțiunile obligatorii în temeiul legislației naționale sau al convențiilor colective

31. În ceea ce privește criteriile stabilite la articolul 6 din Regulamentul (CE) nr. 1927/2006, în cererea lor, autoritățile olandeze:

32. au confirmat că măsurile care constituie responsabilitatea societăților în temeiul legislației naționale sau al convențiilor colective nu vor fi înlocuite de contribuția financiară din partea FEG;

33. au demonstrat că acțiunile respective oferă sprijin lucrătorilor individuali și nu urmează a fi folosite pentru restructurarea societăților sau a sectoarelor de activitate;

34. au confirmat faptul că acțiunile eligibile menționate anterior nu beneficiază de asistență din partea altor instrumente financiare ale UE.

Sisteme de gestionare și de control

35. Țările de Jos au notificat Comisiei faptul că organismele care vor gestiona și vor controla contribuția financiară sunt cele care gestionează și controlează finanțarea din Fondul Social European (FSE) în Țările de Jos.

Finanțare

36. Pe baza cererii înaintate de Țările de Jos, contribuția propusă din FEG pentru pachetul coordonat de servicii personalizate este de 2 557 135 EUR, reprezentând 65 % din costurile totale. Ajutoarele propuse de Comisie în cadrul acestui fond se bazează pe informațiile furnizate de Țările de Jos.

37. Având în vedere cuantumul maxim al unei contribuții financiare care poate fi acordată din FEG în temeiul articolului 10 alineatul (1) din Regulamentul (CE) nr. 1927/2006, precum și posibilitățile de realocare a creditelor, Comisia propune mobilizarea FEG pentru suma totală menționată mai sus, care să fie înscrisă în rubrica 1a din cadrul financiar.

38. Cuantumul propus al contribuției financiare va păstra disponibilă mai mult de 25 % din suma maximă anuală atribuită FEG, pentru alocări în perioada ultimelor patru luni ale anului, conform dispozițiilor articolului 12 alineatul (6) din Regulamentul (CE) nr. 1927/2006.

39. Prin prezentarea acestei propuneri de mobilizare a FEG, Comisia inițiază procedura simplificată de trialog, astfel cum prevede punctul 28 din Acordul interinstituțional din 17 mai 2006, în vederea obținerii acordului celor două componente ale autorității bugetare cu privire la necesitatea utilizării FEG și cu privire la suma solicitată. Comisia invită prima dintre cele două componente ale autorității bugetare care ajunge la un acord, la nivelul politic corespunzător, cu privire la proiectul de propunere de mobilizare, să informeze cealaltă componentă și Comisia în legătură cu intențiile sale. În cazul în care una dintre cele două componente ale autorității bugetare nu este de acord cu această propunere, se va organiza o reuniune formală trilaterală.

40. Comisia prezintă separat o cerere de transfer, în vederea înscrierii în bugetul 2010 a unor credite de angajament și de plată specifice, în conformitate cu punctul 28 din Acordul interinstituțional din 17 mai 2006.

Sursele creditelor de plată

41. În stadiul actual de execuție, se preconizează că creditele de plată disponibile în 2010 în cadrul liniei bugetare 01 0404 „Program-cadru pentru competitivitate și inovație – Program pentru spirit antreprenorial și inovație” nu vor fi utilizate în întregime în acest an.

42. Această linie vizează cheltuielile legate de implementarea instrumentului financiar al programului în cauză, al cărui principal obiectiv este de a facilita accesul IMM-urilor la finanțare. Există un decalaj de timp între transferurile către conturile fiduciare gestionate de Fondul European de Investiții și plățile către beneficiari. Criza financiară are un efect important asupra previziunilor în materie de plăți pentru anul 2010. În consecință, pentru a se evita soldurile excesive ale conturilor fiduciare, metoda de calcul a creditelor de plată a fost revizuită, ținându-se cont de plățile prevăzute. Prin urmare, suma de 2 557 135 EUR poate fi pusă la dispoziție pentru transfer.

Propunere de

DECIZIE A PARLAMENTULUI EUROPEAN ȘI A CONSILIULUI

privind mobilizarea Fondului european de ajustare la globalizare, în conformitate cu punctul 28 din Acordul interinstituțional din 17 mai 2006 dintre Parlamentul European, Consiliu și Comisie privind disciplina bugetară și buna gestiune financiară (cererea EGF/2010/012 NL/Noord Holland ICT, Țările de Jos)

PARLAMENTUL EUROPEAN ȘI CONSILIUL UNIUNII EUROPENE,

având în vedere Tratatul privind funcționarea Uniunii Europene,

având în vedere Acordul interinstituțional din 17 mai 2006 dintre Parlamentul European, Consiliu și Comisie privind disciplina bugetară și buna gestiune financiară[8], în special punctul 28,

având în vedere Regulamentul (CE) nr. 1927/2006 al Parlamentului European și al Consiliului din 20 decembrie 2006 privind crearea Fondului european de ajustare la globalizare[9], în special articolul 12 alineatul (3),

având în vedere propunerea Comisiei Europene[10],

întrucât:

(1) Fondul european de ajustare la globalizare (FEG) a fost creat pentru a oferi sprijin suplimentar lucrătorilor concediați ca urmare a schimbărilor majore din structura comerțului mondial, generate de globalizare și pentru a-i ajuta să se reintegreze pe piața forței de muncă.

(2) Domeniul de aplicare a FEG a fost extins pentru cererile depuse începând cu 1 mai 2009 pentru a include acordarea de sprijin lucrătorilor concediați ca urmare directă a crizei financiare și economice mondiale.

(3) Acordul interinstituțional din 17 mai 2006 permite mobilizarea FEG în limita unui plafon anual de 500 de milioane EUR.

(4) La 8 aprilie 2010, Țările de Jos au depus o cerere de mobilizare a FEG, în legătură cu concedierile din două întreprinderi încadrate în diviziunea 46 din NACE a doua revizuire („Vânzarea cu ridicata, cu excepția autovehiculelor și motocicletelor ”) din regiunea NUTS II Noord Holland (NL32), și a completat cererea prin informații suplimentare transmise până la 5 august 2010. Această cerere îndeplinește condițiile pentru stabilirea contribuțiilor financiare, astfel cum acestea sunt prevăzute la articolul 10 din Regulamentul (CE) nr. 1927/2006. Prin urmare, Comisia propune mobilizarea sumei de 2 557 135 EUR.

(5) Prin urmare, FEG ar trebui mobilizat pentru a oferi o contribuție financiară ca răspuns la cererea depusă de Țările de Jos.

ADOPTĂ PREZENTA DECIZIE:

Articolul 1

În cadrul bugetului general al Uniunii Europene pentru exercițiul financiar 2010, se mobilizează Fondul european de ajustare la globalizare (FEG) pentru alocarea sumei de 2 557 135 EUR, sub formă de credite de angajament și credite de plată.

Articolul 2

Prezenta decizie se publică în Jurnalul Oficial al Uniunii Europene .

Adoptată la,

Pentru Parlamentul European Pentru Consiliu

Președintele Președintele

[1] JO C 139, 14.6.2006, p. 1.

[2] JO L 406, 30.12.2006, p. 1.

[3] Regulamentul (CE) 1893/2006 al Parlamentului European și al Consiliului din 20 decembrie 2006 de stabilire a Nomenclatorului statistic al activităților economice NACE a doua revizuire și de modificare a Regulamentului (CEE) nr. 3037/90 al Consiliului, precum și a anumitor regulamente CE privind domenii statistice specifice (JO L 393, 30.12.2006, p. 1).

[4] În conformitate cu articolul 3 al treilea paragraf din Regulamentul (CE) nr. 1927/2006.

[5] http://www.ict-barometer.nl.

[6] http://www.oecd.org.

[7] 2008ESFN226 (perioada proiectului din 1-4-2009 până în 31-3-2010) și 2008ESFB295 (perioada proiectului din 1-11-2009 până în 31-10-2010)

[8] JO C 139, 14.6.2006, p. 1.

[9] JO L 406, 30.12.2006, p. 1.

[10] JO C […], […], p. […].